**Liturg: Ds Johan Willemse**

**Teks:**

2 Samuel 11:1-17 & 26-27

2 Samuel 12:1-13 & 19-20

Psalm 51 (AFR83)

Dordtse Leerreëls – Hoofstuk 5:4-5

**Tema:**

Wanneer die heiliges val, hou God se genade stand.

**Datum:**

04 Mei 2025

# Inleiding

Geliefdes in ons Here.

Voordat ons vandag begin, moet ons eers na die agtergrond van die Dordtse Leerreëls kyk. Die belydenisskrif is die Gereformeerde kerke se antwoord op/verweer teen die leerstellings van ŉ groep genaamd die Remonstrante.

In kort het hulle geleer dat God verlossing vir ons bewerk het en dit nou as ŉ keuse aanbied.

Al wat ons moet doen is die *besluit neem* om in God te glo, jy moet ‘jou hart vir Jesus gee.’ Vir hulle lê die **keuse** van verlossing by die mens. Alhoewel hulle nie geglo het dat geloof ŉ *daad is wat jou die verlossing gee* nie, was die klem op *die mens se* ***keuse*** om te glo of nie te glo nie.

Die gevolg van só ŉ siening, is onsekerheid. Volharding is dan ŉ **voorwaarde** wat ons deur ons vrye wil moet vervul. Eenvoudig gestel, sê hulle: “*Jy moet aanhou kies en deur jou eie wil streef en* ***AS*** *jy dit nie doen nie,* ***kan jy uit die hand van die Here val.***”

**[KP]** Die hartseer is dat baie kerke rondom ons, ook gelowiges in die susterskerke, so glo. Wanneer gelowiges dan in sonde val, bring dit onmiddellik twyfel en onsekerheid oor hulle verlossing.

Hoe sou jy op die saak reageer? Is dit moontlik dat ons so ernstig in sonde kan val dat ons uit God se hand uitval? Kan jou sonde jou skei van God se liefde? As jy in sonde val, hoe weet jy dat jy ooit gered was of dat jy weer sal opstaan? **[LP]**

# Liggaam

## Werklikheid van sonde

Ons het reeds drie artikels van hoofstuk 5 behandel. In die eerste twee artikels bely ons dat God ons wedergeboorte, geloof, verlossing en volharding gee as ŉ vrug van **sy keuse** in die uitverkiesing. Met ander woorde, ons gee nie ons hart vir die Here nie – Hy kom en gee ons nuwe harte en lê beslag op ons hele menswees.

Ons moet egter in die geloof volhard, ons moet aanhou hardloop totdat ons die eindstreep bereik. Maar in artikel 3 bely ons dat ons dit nie uit eie krag kan doen nie. Ons lewe in ŉ baie gevaarlike en bose wêreld, met baie hindernisse en vyande. Ons kan dus nooit die wedloop van die geloof voltooi sonder God se hulp nie.

Maar wat gebeur as ons in sonde val? Wat van iets baie erg, soos moord of owerspel? Kan ons sonde ons uit God se hand ruk? **[KP]**

Teenoor die onsekerheid van die Remonstrante staan die vaste belydenis van die Skrif én Dordtse Leerreëls: “*Die mag van God waardeur Hy die ware gelowiges in die genade bekragtig en bewaar, is so groot dat dit nie deur die sondige natuur oorwin kan word nie.*” (DLR 5:3)

God se krag en verlossing is groter as ons sonde en swakheid. Ons kan met sekerheid aan Jesus se woorde vashou: “*Niemand sal hulle uit* ***my******hand*** *ruk nie. Dié wat my Vader vir My gegee het, is die belangrikste van almal, en niemand kan hulle uit* ***die hand van die Vader*** *ruk nie.*”

Een van die mooiste voorbeelde van God se bewarende krag sien ons in die lewe van koning Dawid.

**Dawid se val:**

In 2 Samuel 10 is Dawid op die hoogepunt van sy loopbaan. Ons hoor die refrein: “*Die Here het Dawid oorwinning gegee oral waar hy getrek het*” (2 Sam. 8:6). Daarmee saam het die Here aan sy huis ŉ ewige koningskap belowe (2 Sam. 7).

Dawid is die bekende digter van die volk, ŉ man na aan God se hart. Ons kan sê ŉ bekende en gerespekteerde gelowige. Hy was ook ŉ uitstekende leier wat altyd die volk vooruit gegaan het.

**[KP]** Maar 2 Samuel 11 vertel van die laagtepunt in sy loopbaan.

**Tempo:**

Iets wat ons dadelik agterkom, is die tempo van die teks. In die vorige hoofstukke som die skrywer kortliks al Dawid se militêre oorwinnings op, maar skielik word die vertelling stadig. Hy trek ons in en fokus ons aandag op elke woord.

Vers 1 gee reeds ŉ leidraad dat iets aan die gang is: “*In die lente, die tyd waarin die konings gewoonlik optrek om oorlog te maak, het Dawid vir Joab en sy soldate en die hele Israel uitgestuur.* ***Maar Dawid*** *het in Jerusalem agtergebly.*”

Hoekom bly hy agter? Dit was die koning se verpligting en reg om die leërmag te vergesel en uit te lei in die Naam van die Here. Maar nou bly hy agter en sy leërmag gaan uit. Dawid misluk nie net as koning nie, maar ook as die Here se gesalfde.

Soos ons deur die verse lees, let op na die oorbodige gebruik van werkwoorde:

**Vers 2:** “*Eendag het hy na sy middagslapie* ***opgestaan*** *en op die dak van die paleis gaan* ***rondstap****. Van die dak af het hy ŉ vrou* ***sien*** *bad.*”

**Vers 3:** “*Dawid het oor haar laat* ***navraag*** *doen, en iemand het gesê: “Dit is Batseba dogter van Eliam, die vrou van Urija die Hetiet*.” Dawid weet presies wat hy doen, met die wete dat sy getroud is, gaan hy voort.

**Vers 4:** “*Dawid het toe amptenare* ***gestuur*** *en haar* ***laat******haal****... Sy het na hom toe* ***gekom****, en hy het by haar* ***geslaap****. Daarna is sy* ***terug*** *huis toe.*”

Opgestaan, rondgestap, gesien, gestuur, gekom. Stap vir stap word ons saamgeneem. Elke werkwoord verteenwoordig ŉ onomkeerbare stap. Sonde kruip tree vir tree nader en elke keer gee Dawid bietjie vir bietjie toe.

Hoeveel keer het hy nie sy gewete stilgemaak nie, sy oë wegdraai en homself regverdig. Artikel 4 sê dat gelowiges “*in sommige besondere gevalle*” van die leiding van God se genade afwyk en deur hulle sondige natuur verlei word tot gruwelike sonde.

Tog kan God nooit vir ons sonde blameer word nie. Hy is nie verantwoordelik vir ons sonde nie. Jakobus 1 leer vir ons twee belangrike beginsels van versoekings wat ons belydenis ook sê:

1. Vers 13: “*Iemand wat in versoeking kom, moet nooit sê: “Ek word deur God versoek” nie; want God kan nie verlei word nie, en self verlei Hy niemand nie.*”
2. Vers 14-15 beskryf Dawid se stadige proses mooi, waar elke keuse ŉ mens verder van die pad af lei: “*ŉ Mens word verlei deur* ***sy eie begeertes*** *wat hom aanlok en saamsleep. Daarna, as die begeertes bevrug geraak het, bring dit die sonde voort; en as die sonde ryp geword het, loop dit uit op die dood.*” **[KP]**

**Beheer:**

in die res van die hoofstuk neem die tempo weer toe. Dawid probeer sy sonde toesmeer deur mag en leuens. Hy maak seker dat alles aan die buitekant mooi lyk. Ons sien dit in die gebruik van die woord ***stuur***.

In vers 1 stuur Dawid vir Joab en die leërmagte uit. Die koning is mos in beheer. Nadat hy Uria se vrou sien, stuur hy iemand om navraag te doen. Dan stuur hy om haar te gaan haal. Hy stuur briewe om Uria huis toe te laat kom, dan stuur hy hom heen en weer. Ten slotte stuur hy ŉ brief om Uria se dood te verseker.

Dawid maak nooit sy eie hande vuil nie, maar hy stuur ander. Hy moet die beeld voorhou dat alles reg is en dat hy in beheer is. Maar dit is ŉ skynheilige beeld. Dawid ***misbruik*** *die mag* wat God aan hom gegee het.

**Tekort:**

Maar die noukeurige leser sou dadelik ŉ belangrike saak oplet. God se naam word eers heel laaste genoem. Dit is asof Hy afwesig is, tot en met vers 27: “W*at Dawid gedoen het, was verkeerd in die oë van die Here.*” En hoe reageer God? Ons lees in hoofstuk 12:1: “*Daarna het die Here vir Natan na Dawid toe* ***gestuur****.*”

Hierdie verse sny deur al Dawid se skynheiligheid. Dit wys dat Dawid nooit in beheer was nie. God het dit alles gesien, en nou sal Hy optree. Owerspel, manipulasie, leuens en moord. Dawid se sonde maak baie skade, nie net aan homself nie, maar ook aan ander. Artikel 4 noem sy val tereg **droewig**...

Ons kan dalk ons sonde vir die wêreld en vir mense probeer wegsteek, maar God sien dit raak. Daarmee saam is sonde soos ŉ golf wat ons omslaan. Hoe meer ons probeer regop kom, hoe meer sluk ons sand en water. Sonde oorrompel ons en ons vyande kry gou die oorhand, maar die troos is dat God in beheer is.

Dit bring ons by die volgende deel van Dawid se verhaal - sonde het ernstige gevolge.

## Die gevolge van ons sonde:

Geliefdes, ons moet waak daarteen om te dink dat elke slegte ding wat gebeur God se straf op ons sonde is. Niemand kan sê dat hulle hierdie week siek geword het, omdat hulle laas week gejok het nie. **Maar** ons sonde het natuurlik gevolge. As jy steel en gevang word, is daar gevolge.

Artikel 5 gee ŉ lys van die sonde se gevolge met die fokus op ons verhouding met God en ons geestelike gesondheid:

1. Dit maak die Here kwaad: Dink maar aan al die kere wat die volk God se toorn opgewek het (Num. 11). Soortgelyk is ŉ ouer kwaad wanneer hulle kinders stout is.
2. Dit verdien die dood: Romeine 3 sê Paulus: “*Die loon van die sonde is die dood.*” Dit is wat ons verdien as ons sondig, dit was God se waarskuwing in die begin – *jy sal sekerlik sterwe*.
3. Dit bedroef die Heilige Gees: Die derde persoon van die Drie-Eenheid **treur** wanneer ons sondig. Ons kan die Gees van God blus en bedroef.
4. Dit versteur die uitlewing van ons geloof: Wanneer ons op die verkeerde pad is, dan sukkel ons om te bid en Bybel te lees. Ons geloofsgroei stagneer.
5. Dit verwond ons gewete: Iemand wat elke dag met ŉ graaf werk se hande word hard. Hy verloor gevoel en die vel word dik. Sonde het ŉ soortgelyke effek op ons gewete.
6. Indien ons val en vir ŉ geruime tyd lê, kan dit so erg wees dat ons heeltemal die besef van die genade vergeet.

Ons sien hierdie gevolge in Dawid se sonde. Trouens, Dawid spreek die regverdige oordeel oor homself uit. Nadat Natan die gelykenis vertel het, lees ons: “*Dawid het hom bloedig vererg oor die man en vir Natan gesê: “So seker as die Here leef, ŉ man wat dit oor sy hart kon kry om so iets te doen,* ***moet doodgemaak word****.*”

Maar Natan antwoord hom: “*Jy is die man!*” Ons sondes vertoorn God en verdien die dood.

In Psalm 51:13 sê Dawid: “*Verwerp my nie van u aangesig nie en neem u Heilige Gees nie van my weg nie.*” Sy vreugde oor God se teenwoordigheid is weg. Hy weet sy sonde het die Gees bedroef.

Keer na keer sien ons hoe Dawid die Here raadpleeg, maar in hoofstuk 11 is daar stilte. Sy geloofslewe word aangetas deur sy sonde en dit veroorsaak dat hy net nog meer handuit ruk.

Dit is eers **nadat** Natan hom konfronteer dat ons lees: “*Dawid het tot God gebid vir die kind. Hy het hom verootmoedig deur aanhoudend te vas.*” Na die babatjie se dood lees ons: “*Toe het Dawid van die grond af opgestaan. Hy het gaan was, reukolie aangesmeer, aangetrek en na die heiligdom toe gegaan om te aanbid.*”

Dawid besef ook dat sy gewete skade gelei het. Daarom bid hy: “*Skep vir my ŉ rein hart, o God, en gee opnuut in die binneste van my ŉ vaste gees.*”

Maar geliefdes, die ergste is dat sonde iemand so meesleur dat hulle vir ŉ tyd lank hul besef van die genade verloor. So ŉ persoon verloor sekerheid oor hulle verlossing. Die lig van Christus raak duister en God se stem amper onhoorbaar. Soos ŉ boom in die winter byna doodgaan en dormant lê. Tog is daar steeds lewe **[LP]**...

## God se genade hou stand:

Geliefdes in ons Here Jesus.

Dalk was jy al in só donker plek in jou geloofslewe. Miskien is jy nou daar. Vind dan weer troos in die evangelie. Ten spyte van ons sonde bely ons: selfs wanneer die heiliges val, *hou God se genade stand*. “*God is getrou. Hy sal nie toelaat dat julle bo julle kragte versoek word nie; as die versoeking kom, sal Hy ook die uitkoms gee, sodat julle dit kan weerstaan.*”

Dít is ons hoop: nie dat ons altyd sterk genoeg sal wees nie, maar dat God altyd getrou is. Selfs in versoeking. Selfs in ons swakheid. Hy gee nie net uitkoms nie — Hy *is* die uitkoms. Hoor weer wat bely ons in artikel 4:

“*Die mag van God waardeur Hy die ware gelowiges in die genade bekragtig en bewaar, is so groot dat dit nie deur die sondige natuur oorwin kan word nie.*”

Die sleutel lê in die woorde “*vir ŉ tyd lank.*” Die ware gelowige se val is altyd tydelik en nooit permanent nie. Wanneer alles rondom ons donker is, mag ons weet dat “*God weer die lig van sy vaderlike aangesig oor ons sal laat skyn wanneer ons deur opregte berou op die regte pad terugkeer.*”

* Selfs wanneer ons die pad byster raak, *bring Hy ons weer terug.*
* Al hou ek nie altyd aan die Here vas nie, sy Hy my nooit los nie.
* Al het ek geval, sal God my weer optel in sy genade.
* Dit gaan nie oor ek wat kies nie, maar oor God wat my gekies het.
* Genade op genade.

# Slot

Ek sluit af:

Kan my keuse of my sonde my uit die hand van die Seun en die Vader ruk? Kan dit God se genade en verkiesing ongedaan maak? Nee. Niks kan ons skei van die liefde van God wat daar in Christus Jesus, onse Here, is nie.

Genade beteken nie dat ons nooit val nie; dit beteken dat ons nooit verlaat word nie. Ons het nie net God se genade nodig vir ons verlossing nie, maar ook vir ons volharding. “*As ons ontrou is, bly Hy getrou, want Hy kan Homself nie verloën nie*” (2 Tim. 2:13).

“*Ek is veral ook daarvan oortuig dat God, wat die goeie werk in ons begin het, dit end-uit sal voer en dit sal voleindig op die dag wanneer Christus Jesus kom.*”

Amen